Lena
Lena (rusce ЛeHa, jakutsce ӨлүөHэ, Ölüöne) je wulka aziska rěka, kotraž běži přez wuchodnu Sibirsku do Arktiskeho oceana. Ze 4294 kilometrami słuša wona k najdlěšim rěkam na swěće. Jeje přitočnišćo wopřima wulki dźěl wuchodneje Sibirskeje a je z 2.490.000 km² sydomkróć wjetše hač Němska.
Wona wužórli so w njewobsydlenej kónčinje jenož pjeć kilometrow wot přibrjoha Bajkalskeho jězora w Bajkalskich horinach we wysokosći wot 1465 metrow. Wot sydlišća Ust-Kut je rěka pławna. Běži dale přez Srjedźosibirski hórski kraj do republiki Sacha (Jakutskeje). Za 80 kilometrow dołhimi a 300 metrow wysokimi Lenskimi skałami, słušacymi do swětoweho přirodneho herbstwa, zastupi Lena do Srjedźojakutskeje nižiny, hdźež přeběži jakutsku stolicu Jakutsk. Mjez Wjerchojanskimi horinami na wuchodźe a Srjedźosibirskim hórskim krajom běži wona dale do sewjerneho směra a wuliwa so z 45.000 km² wulkej rěčnej deltu do Laptewskeho morja, pódlanskeho morja Sewjerneho polarneho oceana.
W zymje je rěka na cyłej dołhoće zamjerznjena a słuži wobchadej jako lodowa dróha.
Přerězny wotliw Leny při wuliwje wučinja w januarje něhdźe 3100 m³/s, po taću sněha w juniju pak 62.000 m³/s (přerězny wotliw Łobja we Wittenbergu: 365 m³/s).[1]
Najwažniše přitoki su:
- Wiljuj (2650 km, 454.000 km², wuliw wotlěwa pola km 1102)
- Aldan (2273 km, 729.000 km², wuliw wotprawa pola km 1311)
- Oljokma (1436 km, 210.000 km², wuliw wotprawa pola km 2089)
- Witim (1837 km, 225.000 km², wuliw wotprawa pola km 2714)
gle_Latn ces_Latn szl_Latn szl_Latn szl_Latn srd_Latn szl_Latn szl_Latn szl_Latn szl_Latn